b'\n_START_ARTICLE_\nMestna avtobusna linija \xc5\xa1t. 6B (Ljubljana)\n_START_SECTION_\nZgodovina\n_START_PARAGRAPH_\nV na\xc4\x8drtih \xc5\xa1iritve MPP je bilo \xc5\xbee konec 70. let 20. stoletja predvideno, da naj bi progo \xc5\xa1t. 6 podalj\xc5\xa1ali do Brezovice. Obra\xc4\x8dali\xc5\xa1\xc4\x8de je bilo predvideno pri gostilni Gorjanc. Vendar je do realizacije pri\xc5\xa1lo skoraj trideset let kasneje. Mestni avtobus je na Brezovico pripeljal 31. marca 2008, ko je pri\xc4\x8dela z obratovanjem linija \xc5\xa1t. 6B, sprva kot izpeljanka linije \xc5\xa1t. 6. Ob delavnikih je pribli\xc5\xbeno vsak \xc4\x8detrti avtobus z Dolgega mosta nadaljeval vo\xc5\xbenjo do novega obra\xc4\x8dali\xc5\xa1\xc4\x8da Vnanje Gorice. Podalj\xc5\xa1ek linije je bil ozna\xc4\x8den kot \xc5\xa1t. 6B \xc4\x8crnu\xc4\x8de \xe2\x80\x93 Vnanje Gorice. 6. decembra 2008 so na tej liniji zaradi ve\xc4\x8djega \xc5\xa1tevila potnikov uvedli obratovanje tudi ob sobotah, nedeljah in praznikih. 16. januarja 2012 je bila trasa linije 6B podalj\xc5\xa1ana za 3 kilometre od Vnanjih Goric do Notranjih Goric, kjer sta bili vzpostavljeni tudi dve novi parkiri\xc5\xa1\xc4\x8di P+R. 1. februarja 2012 je bilo v Notranjih Goricah zaradi uskladitve voznih redov omogo\xc4\x8deno prestopanje na integrirani avtobusni liniji \xc5\xa1t. 43 (Notranje Gorice \xe2\x80\x93 Podpe\xc4\x8d \xe2\x80\x93 Preserje/Krimom) in 44 (Notranje Gorice \xe2\x80\x93 Podpe\xc4\x8d \xe2\x80\x93 Preserje/Krimom \xe2\x80\x93 Rakitna)._NEWLINE_1. maja 2014 pa je bila linija \xc5\xa1t. 6B zaradi predolge trase in \xc5\xa1tevilnih zamud skraj\xc5\xa1ana do Be\xc5\xbeigrada in odcepljena od linije \xc5\xa1t. 6. Samostojna linija je v taki obliki obratovala do 12. decembra 2016, ko je bila spremenjena trasa na obmo\xc4\x8dju Be\xc5\xbeigrada. Zaradi v prometnih konicah preobremenjenega kon\xc4\x8dnega postajali\xc5\xa1\xc4\x8da na \xc5\xbdelezni cesti (tu imajo urejeno kon\xc4\x8dno postajali\xc5\xa1\xc4\x8de \xc5\xa1e linije 3G, 11B, 12, 12D in 13) so traso linije speljali v obratni smeri. Kon\xc4\x8dno postajali\xc5\xa1\xc4\x8de je po novem tako na nasprotni strani ceste, izlo\xc4\x8deno je bilo postajali\xc5\xa1\xc4\x8de Navje. Sprememba je lahko nastala \xc5\xa1ele po rekonstrukciji kri\xc5\xbei\xc5\xa1\xc4\x8da Vilharjeva - Dunajska, ki omogo\xc4\x8da zavijanje vozil tudi v smeri centra mesta.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, tj. ob delavnikih, sobotah, nedeljah in praznikih. Na obra\xc4\x8dali\xc5\xa1\xc4\x8du Notranje Gorice je omogo\xc4\x8den \xc4\x8dasovno usklajen prestop na zaledne medkrajevne avtobusne linije proti Preserjam in Rakitni.'